google/wiki40b huggingface dataset:
Christianssands Møller

Christianssands Møller var en møllevirksomhet som holdt til ved Grimsbekken som har sitt løp fra dammen ved Møllevann i Kristiansand. Virksomheten ble etablert i 1888 med hvete-, rug-, bygg og maismøller, og nedlagt i 2008. I dag står bare bygningene igjen på stedet. 
Kornsiloen på kai 13 oppført på slutten av 1930-tallet på Odderøya er tegnet av Sverre Aasland og Arne Korsmo for Christianssands Møller og er karakterisert som et «fremragende, selvstendig og arkitektonisk gjennomførte arbeid», og bygningen ble tildelt Houens fonds diplom i 1939.

Historikk

I 1787 ble gården Grim med påstående møllebruk og dammer overdratt til Peder Mørch. Eiendommen forble på familien Mørchs hender fram til 1871 da den ble solgt til Kristiansand kommune. Tre år senere ble møllen solgt videre til et interessentskap bestående av stadshauptmand H.G. Kirsebom og kjøpmennene Joh. P. Johnsen A. Olsen, S.P. Dahm samt brødrene Rosenkilde. Etter fire års drift selger disse selskapet til Christiansen & Co. som endret navnet til «Christiansens Møller». I neste omgang ble selskapet solgt til nye interessenter med Joh. P. Johnsen i spissen og det nye selskapet fikk navnet "Christianssands Møller". Produksjonen var ca 200 tønner pr. dag. I 1896 ble selskapet omdannet til et aksjeselskap med 160 000 kr i aksjekapital. I april 1896 ble møllen rammet av en stor brann og og man vurderte å flytte den ned til havnen. I 1901 besluttet eierne imidlertid å utvide aksjekapitalen til 375 000 kroner og gjenoppbygge møllen. I 1902 stod den nye møllen klar og driften ble gjenopptatt. Selskapet har siden vært i full drift og ble i 1988 overtatt av Noragruppen. Virksomheten i selskapet Christianssands Møller ble nedlagt i april 2008 etter 370 års virksomhet.
Poetic Terrorism

Oversikt

Øystein Greni beskrivet albumet som "minimalistisk" og noe som kan minne om Dinosaur Jr./Hüsker Dü-era punkrock («Wherever You Are») til "en mer vestkyst 1976-aktig greie med symfoniorkester". Ifølge han, er det som skiller denne platen er dens minimalistiske indieproduksjon og variasjon. Og for første gang, er ingen instrumentallåter med. Det er ingen akustiske ballader slik som «Make a Circle» og «Sing and Dance», begge fra Electric Psalmbook-plata deres, utgitt i 1999.    
Dette er den første plata som ble utgitt av Grenis uavhengige plateselskap Grandsport Records, siden den første utgaven av debutalbumet Waxed, fra 1995. Den fireårige avtalen med Warner Norway hadde endt med utgivelsen av livealbumet Radio Radio TV Sleep, fra 2003. Siden Greni ville heller produsere platene sine selv.
«On Your Mind» er en ny versjon av låta som ble utgitt på Smiling For EP, fra 2001. En alternativ tagning av «Not A Rolling Stone» ble utgitt seks måneder senere på en to-spors EP med samme navn, også inkludert er video av musikkvideoen til «Saturn Freeway» for første gang, samt en dokumentar.
The Cainian Chronicle

The Cainian Chronicle er et musikkalbum utgitt av Ancient i 1996.
Canaldirectionen

Canaldirectionen er en tidligere norsk etat, og var forløperen til Norges vassdrags- og energidirektorat (NVE).
Etaten ble etablert under Rentekammeret i København 8. juni 1804 av danskekongen, kong Christian VII, for å forberede byggingen av kanaler i Norge. Den fikk stor betydning for å bedre samferdselen i Norge på 1800-tallet, men da jernbanenettet ble bygget ut, ble kanalbyggingen utkonkurrert og sterkt nedprioritert.
NIF-loven

NIF-loven (fullt navn: Norges idrettsforbund og olympiske og paralympiske komités lov) er en statutt fastsatt av Norges idrettsforbund og olympiske og paralympiske komité (NIF). Statutten fungerer som NIFs konstitusjon eller stiftelseslov.
Myndighet til å endre NIF-loven tilligger Idrettstinget, som er NIFs høyeste myndighet. Lovendringer krever ⅔ flertall av de avgitte stemmene; men oppløsning av NIF krever ¾ flertall (§ 1‑8). Visse bestemmelser har vært forelagt Den internasjonale olympiske komité og Den internasjonale paralympiske komité for godkjennelse, og endringer av disse bestemmelsene må oversendes på nytt med anmodning om godkjennelse.
NIF-loven fastsetter strukturen på NIF og de ulike organisasjonsleddene. I tillegg inneholder den bestemmelser om disiplinærforføyninger, sanksjoner etter kamp- og konkurranseregler og straffebud for brudd på NIFs regelverk, vedtak eller god oppførsel, samt dopingregler.
Icon Music Mag

Icon Music Mag var et norsk nettmagasin for musikk som ble drevet fra april 2006 til 2014. Magasinet hadde base i Trondheim og var drevet på frivillig basis. Icon Music Mag hadde til enhver tid 20-30 aktive skribenter og fotografer. Nettmagasinet hadde med hovedfokus på norsk og lokal musikk samt en del utenlandsk musikk innenfor mange sjangere.
Nettmagasinet ble lagt ned i september 2014. Flere av magasinets medarbeidere har gått videre til andre musikkmagasiner som eksempel Metal Hammer Norge og Hissig.
Transnistrias flagg

Transnistrias flagg er vannrett delt i rødt, grønt og rødt. Offisielt skal flagget som benyttes av myndighetene ha stjerne, hammer og sigd i øvre hjørne ved stangen. Dette er da å anse for et statsflagg. Varianter av flagget uten de kommunistiske symbolene er offisielt tillatt benyttet av andre enn offisielle myndigheter. 
Transnistrias flagg er identisk med det flagg som under Sovjetunionen ble ført av den Moldaviske SSR. Da dette landet ble selvstendig brøt Transnistria ut, men beholdt symbolene så godt som uendret. Utbryterrepublikken fører også det gamle moldaviske emblemet fra sovjettiden.
Al-Mughraqa

Al-Mughraqa er en palestinsk by sør på Gazastripen, i governatoratet Gaza. Ifølge det palestinske statistiske sentralbyrå var befolkningen i midten av 2006 på 5 075 innbyggere.
Den er også kjent under navnet Abu Middein.
Gorkha Airlines

Gorkha Airlines Pvt. Ltd. er et flyselskap i Katmandu, Nepal. Det opererer rute- og charterflyvninger innenlands i Nepal så vel som daglige flyvninger over Himalaya. Selskapets base er på Katmandu internasjonale lufthavn, Kathmandu.
Selskapet ble etablert i 1996 og startet sine flyvninger den 8. juli 1996 etter at de fikk driftstillatelse. De startet med to Mil Mi-17 helikoptre og begynte ruteflyvninger med to Dornier Do 228.

Ulykker og hendelser

Den 30. juni 2005 skled en Dornier Do 228 av rullebanen under landingsforsøk på Tenzing-Hillary lufthavn etter flyvning fra Kathmandu. De ni passasjerene og tre besetningsmedlemmene fikk bare mindre skader, men flyet måtte avskrives.
Dagens rett

Dagens rett er en rett som velges ut av kjøkkensjefen ved enkelte restauranter. Som oftest tilbys tilbudspris på «Dagens rett» da kjøkkenet tilbereder større kvanta av denne og prisen dermed kan reduseres. Enkelte serveringssteder tilbyr flere ulike «Dagens rett», gjerne en fiskerett og en kjøttrett, eller «Dagens» (som det av og til forkortes til) følger ukedagene - slik at det er faste retter knyttet til de ulike ukedagene.
The Different Forms of Flowers

The Different Forms of Flowers on Plants of the Same Species («De ulike blomsterformene blant planter av samme art») er en bok som Charles Darwin ga ut i 1877. Den var Darwins andre bok om mekanismer som finnes hos planter for å hindre sjølbefruktning. I denne boka beskrev han heterostyli i detalj og presenterte andre mulige måter blomster hos samme art kan være ulike på. Ved siden av de mange eksemplene i orkideboka hans viser denne boka hvordan naturlig seleksjon har modifisert blomsterstrukturer for å sikre krysspollinering.
Dette var også den siste boka i Darwins trilogi om konsekvensene av Knight-Darwin-loven (som innebærer at ingen organismer kan bedrive uavbrutt sjølbefruktning). De to andre var Contrivances by which Orchids Are Fertilised by Insects og Effects of Cross and Self Fertilisation.
Pygméblåhval

Beskrivelse

Pygméblåhval er den minste av blåhvalene. Den blir normalt ikke over ca. 22 meter lang (maksimalt 24 meter) og veier sjelden over 100 metriske tonn (typisk ca. 75-90 tonn). Hannene blir gjerne 1-2 meter kortere og er tilsvarende lettere. Dr. Hidehiro Kato (Japan Fisheries Research Agency) sier pygméblåhvalen er mer lik et rumpetroll i formen, mens de to andre underartene er mer torpedoformet. Han sier dessuten at man er rimelig sikre på at pygméblåhval ikke kan klassifiseres som en egen art, selv om det er klare biologiske og morfologiske forskjeller mellom denne og de to andre underartene av blåhval. Blant annet er det forskjell på hvordan blåsehullet er utformet.

Utbredelse

Pygméblåhval finner man først og fremst i det sørlige Indiahavet og Stillehavet og det nordlige Sørishavet, men den krysser også over i det sørlige Atlanterhavet (der det finnes indikasjoner på at denne hvalen kan trekke nordover mot tropiske farvann rundt ekvator. 
Mest vanlig er pygméblåhvalen rundt den sørafrikanske øygruppa Prince Edward Islands og de to franske øygruppene Crozetøyene og Kerguelenøyene sør i Indiahavet, men det finnes også pygméblåhval lenger nord, som rundt Madagaskar, Maldivene og Sri Lanka, og trolig også langs kysten av Oman. Dr. Hidehiro Kato hevder at all blåhval i tropiske farvann trolig kan være pygméblåhval.

Bestand

Clapham m.fl. (1999) hevder at Sovjetunionen på 1960-tallet og 1970-tallet slaktet ned mer enn 8 000 pygméblåhvaler som ikke ble rapportert.
Det har blitt estimert at det fines ca. 3 000-5 000 pygméblåhvaler, men det er vanskelig å skille mellom ikke fullt utvokst sørlig blåhval og denne hvalen. Flere forskere mener at det kan være flere pygméblåhvaler (opp mot 10 000 har blitt antydet) enn både sørlig- og nordlig blåhval tilsammen, men det hersker stor usikkerhet om alle bestandene. I dette ligger det imidlertid at det kanskje er langt færre nordlige- og sørlige blåhvaler enn antatt fram til nå, sidene de samme forskerne oppgir de samme estimatene for totalbestanden av blåhval. Dette er også årsaken til at IUCN ikke kan si noe sikkert om trusselbildet for pygméblåhval. Man har ikke tilstrekkelig med informasjon om bestanden til å si noe sikkert om hvor sårbar den er.
Arveord

Arveord er et språks eldste ord til forskjell fra lånord og fremmedord. Dette er ord som har eksistert i språket så langt tilbake det er mulig å rekonstruere tidligere språkstadier. Arveordene har blant annet arvet lydkombinasjoner og trykk i uttalen. For norsk vil det i praksis si ord som kan spores til indoeuropeisk eller urgermansk. Norsk har ikke så gamle skriftlige kilder og vurdering av om et ord er arveord bygger på sammenligning. «Tekke» og «tak» er norske arveord, mens «dekke» er lånt fra tysk eller nederlandsk. «Tale» er et arveord, mens «snakke» er lånt fra tysk. «Herad» er et arveord, mens «kommune» er lånord fra fransk. «Sau» er et arveord, mens synonymet «får» er lånt fra dansk i sammenstillinger som i «fårepølse». Ordet «daud» (eller «dau» fordi «d» normalt er stum) er et arveord, mens «død» er lånt fra dansk, selv om de to variantene antas å ha samme opphav i urnordisk. Det er ikke opplagt hva som er arveord og hva som er låneord: «Rik» er lånt fra lavtysk og er ikke et arveord, mens det norrøne ordet «ríkr» betød «mektig» og er i den formen gått ut av bruk. Norrønt «auðigr» tilsvarer «rik» i moderne norsk. Noen ord har forsvunnet ut av norsk og kommet tilbake som lånord.
Grunnleggende familierelasjoner (mor, far, bror, søster), grunnleggende deler i en bolig (gulv, vegg, dør, seng) og viktige dyr (bjørn, ulv, ku) er preget av arveord. Lånord og arveord kan samlet kalles hjemlige ord, mens lånord og fremmedord samlet kan kalles importord. Omlagt 70 % av ordforrådet i norsk er arveord. Gustav Indrebø kom i 1932 til at 40 % av oppslagsorda i Norsk riksmålsordbok var importord, hovedsakelig fra lavtysk og nederlandsk, mens D.A. Seip kom til at 40 % av ordene i norsk dagligtale er importert fra lavtysk. Arveordene er grunnstammen i språket og det hyppigst brukte i språket. Særlig vanlig er arveordene som betegnelser og enkle, tidløse forhold. Av de ordene som er kjente fra danske kilder før 1350 er omkring 90 % fortsatt i bruk. Nielsens og Nesheims ordbok over nordsamisk inneholder 30.000 ord og av disse er noen tusen ord lånt fra finsk, tusen fra skandinavisk og resten er samiske arveord.
Jamaicansk mesterskap i friidrett 2018

Jamaicansk mesterskap i friidrett 2018 ble arrangert fra 21. til 24. juni 2018.
Jannike Kruse

Utdannelse

Hun gikk på Foss videregående skole og er utdannet ved Norges musikkhøgskole og Teaterhøgskolen i Göteborg).

Kunstnerisk virke

Hun har medvirket i flere TV-serier og noen filmer. Hun har også lagt stemme på (dubbet) en rekke rollefigurer i norske versjoner av utenlandske animasjonsfilmer.

Sangkarriere

Som sanger har hun opptrådt med flere store orkestre og kor, i inn- og utland. Hun debuterte som plateartist med soloplaten Jannike Kruse – Med Andre Ord våren 2009.

Teater og musikaler

Kruse har spilt flere hovedroller og noen mindre roller ved diverse teatre i Norge. Blant annet har hun medvirket i Reisen til Julestjernen, Hair, Fame, Keisaren av Portugalia, Musical Musikal!, Spellemann på taket og Den syngende frøken Detektiv (på Oslo Nye Teater/Centralteatret), samt i «klippfiskoperaen» Donna Bacalao i Kristiansund.

Fjernsyn og film

I desember 2001 sendte TVNorge sin julekalenderserien Nissene på låven for første gang, med Jannike Kruse i rollen som realityshow-deltageren «Marthe».
Kruse spilte en mindre rolle i TV-serien Det var en gang et eventyr, som ble sendt våren 2008 på NRK1. I i samme periode var hun engasjert av Nordisk Film under innspilling av serien om Unni Lindells bøker om Cato Isaksen, der hun har en fast rolle som «Randi Johansen».
I 2012 og 2013 spilte hun en av de tre hovedrollene i TV-serien Hjem på NRK.

Familie

Kruse er søster av Anine og Benedikte Kruse, som begge er med i vokalgruppen Pitsj. Hun er datter av Bjørn Kruse og Gro Shetelig Kruse.
Kjelepinker

En kjelepinker, eller kjeleflikker, var fra gammelt av en person som reiste rundt og drev med fortinning, eller tilverking av kobberartikler. Det var opprinnelig et vanlig og vel ansett yrke, men på 17- og 1800-tallet ble det assosiert med reisende folk som tatere og sigøynere. I visse land har begrepet utviklet seg til å få negative konnotasjoner og blitt til et skjellsord. For eksempel i deler av Tyskland, spesielt Bayern hvor et gammelt ord for virket, Katzelmacher, i dag er et rasistisk uttrykk for å beskrive omreisende fremmede, spesielt søreuropeere. Også i Storbritannia har dette yrket fått lignende stigma. 
En berømt kjeleflikker var den engelske forfatteren John Bunyan, mest kjent for den evangeliske fabelen om kristenlivet, Pilegrims vandring.
Loukkos

Loukkos (واد لوكوس) er ei 176 km lang elv i nordlige Marokko. Den springer ut i Riffjellene sør for Chefchaouen og munner ut i Atlanterhavet i havnebyen Larache. Slaget ved Alcácer Quibir i 1578 ble utkjempet ved bielven Oued Makhazine.
Nedre del av elva er et ramsarområde. Her finnes internasjonalt rødlistede fuglearter som marmorand og hvitøyeand og lokalt truede arter som topphegre, purpurhegre, rødhodeand og gressugle. Uvanlig for Marokko er hvit nøkkerose og de store pilekrattene.
Lulong

Lulong (kinesisk: 卢龙县; pinyin: Lúlóng Xiàn) er et fylke i provinsen Hebei i Folkerepublikken Kina. Det ligger under byprefekturet Qinhuangdao.
Fylket hadde 415 534 innbyggere i 1999.

Kulturminner

Den store Usnisa vijaya dharani-sutrasøylen (Da Foding zunsheng tuoluoni jingchuang, 大佛顶尊胜陀罗尼经幢) fra jurtsjen-dynastiets tid er oppført på Folkerepublikken Kinas liste over kulturminner.

Samferdsel

Kinas riksvei 102 løper gjennom området. Den begynner i Beijing og fører gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin.
Tischeria dodonaea

Utseende

En liten (vingespenn 6 – 7,5 mm), brungul møll. Den ligner på eikeminérmøll (Tischeria ekebladella), men er tydelig mindre og mer tettbygd, dessuten litt lysere på farge. Antennene er trådformede, gulaktige og litt over halvparten så lange som forvingen. Hodet, forkroppen og forvingen er brungule, bakkroppen og bakvingen mørkgrå. Larven er lysgul, den mørke tarmen skinner gjennom. Hodekapselen er rødbrun, og den har brune plater på det første og siste kroppsleddet.

Levevis

Arten er knyttet til eik (Quercus spp.), lenger sør i Europa også til søtkastanje (Castanea sativa). Egget legges på oversiden av et eikeblad og klekkes i august – september. Larven lager en brungul eller rødaktig flekkmine på bladets overside. Larven kaster ut alle ekskrementer gjennom en åpning og minen er derfor helt fri for disse. Når eika feller bladene om høsten, faller larven med bladet, spinner seg inn i en kokong inne i minen og overvintrer der. De voksne sommerfuglene flyr i juni – juli.

Utbredelse

Den er utbredt over det meste av Europa. I Norge er den bare funnet på noen få lokaliteter i Østfold, Aust-Agder og Vest-Agder.
Ompakara

Gangsterpolka

Gangsterpolka er en musikksjanger innen populærmusikken som er inspirert av baltisk folkemusikk. Sjangeren er etablert av Ompakara. Kravet til musikk som defineres som Gangsterpolka er bl.a. total lengde på maksimum 3 min og 17 sekunder. Blant instrumentene som blir benyttet skal det være minst et trekkspill, en fele eller en banjo. Ompakara har søkt patent på begrepet Gangsterpolka hos patentstyret, for derved kunne ha noen føringer i forbindelse med sjangeren.
Bolsa Mexicana de Valores

Bolsa Mexicana de Valores (BMV) er Mexicos børs. Det har sitt hovedkvarter på Paseo de la Reforma i det sentrale Mexico by. Det er den nest største børsen i Latin-Amerika etter Brasils BM&F Bovespa. Den totale verdien av den meksikanske børsen er anslått å være over USD 600 milliarder.
Nørdre Kalvehølotinden

Adkomst

Nørdre Kalvehølotinden kan nås fra Bygdin (stedet) via oppmerket tursti (Turistforeningen) langs Bygdin (innsjøen) til Torfinnsbu. Fra Torfinnsbu er sør og sørvestsiden av tinden mulig å bestige uten bruk av klatreutstyr. Ruten er ikke merket. Nordre Kalveholotind kan trolig også nås fra nordsiden, fra innsjøen Gjende.
Konon (pave)

Bakgrunn

Konon skal ha vært sønn av en offiser i en thrakisk enhet. Han ble utdannet på Sicilia og presteviet i Roma.
Chermsideøya

Chermsideøya er en øy som utgjør de nordligste delene av Svalbard. På øyen ligger Nordkapp, som er regnet som "Fastlands-Svalbard" nordligste punkt (men Sjuøyane og Karl XII-øya ligger lenger mot nord). Øyen ligger like nord for Laponiahalvøya og sydvest for Sjuøyane, nord av Nordaustlandet, i Gustav V Land. Den er en del av Nordaust-Svalbard naturreservat.
Arealet av øyen er om lag 14 km² og navnet kommer av Herbert Chermside (1850-1929), som besøkte øygruppen i 1873. Fjelltoppen Knoll ligger på 280 moh. i sørvest, og i nordøst ligger Tott på 230 moh. Mellom disse to ligger Chermsidedalen. Det høyeste punktet på, ca. 305 moh. befinner seg på østkysten. Utenfor denne ligger øyene Nordre Castrénøya og Søre Castrénøya. Areal med isdekke: ca. 5 %, utgjorde omtrentlig 0,7 km² (tall fra 1990).
Øyen ble først oppdaget av nederlandske hvalfangere i 1624.
Knivmaker

Knivmakeren har historiske røtter til steinalderens flintmaker, der en slo flintstein i stykker for å få fram en best mulig skjæreegg. Han ble avløst av bronsealderens sverd- og knivstøpere som i sin tur ble avløst av smeder som smidde av jern.
Det å legge stål i eggen på kniver og andre skjære- og kutteredskaper var et fremskritt som førte til spesialisering, der mye er fanget opp av industrien. Håndverkssiden er likevel varetatt i enkelte bedrifter som legger arbeide i utforming av skjefte og slire.
I tillegg finnes de som har knivmakeri som hobby. Noen lager også bladene selv, mens andre kjøper blader og lager skjefter og slirer. Noen av disse har gjort dette til en attåtnæring I Norge er Norsk knivforening interesseorganisasjonen for knivmakere. Denne ble stiftet i 1987 og har rundt 3 500 medlemmer. Foreningen fører også oversikt over knivmakere og smeder i Norge.
Zhao Boju

Zhao Boju (Wade-Giles: Chao Po-chü, født i 1120 i Zhuo xian i det som nå er provinsen Hebei i Kina, død i 1182), var en kinesisk maler under Song-dynastiet.
Han var aktiv i Kaifeng og senere i Hangzhou. Han malte landskaper, figurer, blomstrer, frukt og fugler. Ingen av hans verker har overlevt til moderne tid. Det finnes noen verker som er blitt feilattribuert til ham, og man har en viss kjennskap til ham gjennom skrevne beskrivelser av kunstkritikeren Zhao Xigu.
Carneades

Utseende

Middelsstore, kontrastrikt fargede trebukker. De har tegninger i brunsvart og skittenhvitt til gulaktig. Antennene er noe lengre enn kroppen hos hannene, noe kortere hos hunnene. Pronotum er klokkeformet sett ovenfra, uten pigger på sidene. Dekkvingene har markerte, litt utstående "skuldre" og er jevnt avsmalnende bakover.

Utbredelse

Slekten er utbredt i Sør- og Mellom-Amerika, inkludert én art på Guadeloupe.
Whetstone (elv)

Elvens løp

Elven springer ut fra Coteau des Prairies i nærheten av småbyen Marvin i Sør-Dakota, og renner hovedsakelig østover, gjennom det nordlige Grant County forbi Big Stone City. Whetstone munner ut i Minnesota ved Ortonville om lag 0,4 km etter den har passert delstatsgrensen, og like under Minnesotas utløp fra Big Stone Lake.
Oppstrøms for Big Stone City samler elven med seg to sideelver, North Fork Whetstone og South Fork Whetstone, som begge springer ut fra Coteau des Prairies. Den nordlige av disse renner sørvest fra Roberts County og i nærheten av Wilmot. Den sørlige sideelven renner vest i Grant County og gjennom Milbank.
Junior-VM i skiskyting 2010 – Sprint kvinner

Junior-VM i skiskyting 2010 sprint kvinner ble arrangert i Torsby i Sverige. Løperne gikk 3 runder a 2,5 km med 2 skytinger. En strafferunde pr bom.
Supporter

En supporter (eller fan, fra engelsk fanatic, «fanatisk») er en person som støtter eller er tilhenger av et lag, en gruppe eller en person. Ordet supporter kommer fra det engelske ordet support som betyr «å støtte».

Fotballags supporterklubber

I Norge er det vanlig at fotballklubbene i de øverste divisjonene har en offisiell supporterklubb, i tillegg til eventuelle andre uavhengige grupper.

Tribunekultur

Supportere har gjerne en måte å støtte laget som varierer ut i fra nasjonalitet, kultur og historie. Omtrent samtlige av de som identifiserer seg som supportere synger under kamp. I tillegg er det i andre kulturer bannere, flagging, tromming og andre typer tifo.
I Norge har det de siste årene vært delt mellom det man kaller britisk supporterstil og sydlandsk supporterstil. Der Strømsgodset og Vålerengas tilhengere gjerne er største eksponent for førstnevnte. Den sydlandske supporterstilen finner vi i størst utbredelse hos supportergruppene Kjernen og Kanarifansen. Det er og en tendens til at den sydlandske stilen er rådende blant de mindre gruppene, og blant de som starter nytt.

Alternativ supporterkultur

I utgangspunktet er alle supportermiljøer i Norge forskjellige, men uansett skiller man gjerne ut de som avviker i stor grad fra det som er normen. I Norge er dette typisk ultras- og casualsgrupper, men man trenger ikke alltid å ha merkelapper som dette på gruppene. Ultras og casuals kan på mange skalaer plasseres på hvert sitt ytterpunkt, men på andre punkter finner man igjen likheter. 
I Norge kler ofte supportere seg i årets offisielle drakt, og bruker en del penger på produkter fra klubbenes supporterbutikker. De fleste alternative i Norge kler seg ikke i lagets drakt. Dette har og i mange grupper sammenheng med at man har en fascinasjon for engelsk gatemote, og den britiske fotballhistorien. Fotballarenaer ble typisk besøkt av menn fra arbeiderklassen, uten offisielle effekter på seg. I andre mer venstreorienterte miljø blir det sett på som en måte å melke supportere på. 
I de mer sydlandske ultrasgruppene i Norge, er det vanlig at det forekommer "uniformer". Her er det sterkt fokus på gruppetilhørighet og det visuelle. Grupper som Ikaros og Ultras Felt C er eksempler på grupper som har tekstiler som profilerer gruppen sin.